text: Musikfestival tæt på aflysning
  16 juli 2016 kl. 09.54
  Arrangørerne af Open Air i Varde melder ud, at det går "meget dårligt" med billetsalget. De overvejer derfor at aflyse festivalen.
  Der skal sælges mindst 1000 billetter mere, før økonomien hænger sammen til årets Open Air i Varde, og det bekymrer arrangørerne:
  - Mange spørger os, hvordan det går med billetsalget, og det korte svar er "meget dårligt". Ingen i hele verden vil være mere kede af at lægge Open Air i graven end os i bestyrelsen, men uden gæster er der ligesom ikke behov for en fest, lyder det på arrangementets hjemmeside.
  Hvis festivalen må aflyses, vil det være første gang i 38 år, det er sket. Bestyrelsen har besluttet, at de om få dage træffer den endelige beslutning om musikfestivalens fremtid.
  